Hans Andersen (V), 2004-11-16:
Venstre vil meget gerne diskutere børns opvækstvilkår i Danmark med SF og Folketingets øvrige partier.
Venstre finder, at det er meget vigtigt at arbejde målrettet med at bryde den negative sociale arv.
Det skylder vi børnene og deres familier.
Vi skal fortsat forbedre indsatsen over for familier med sociale problemer, og det er ikke nødvendigvis de økonomiske problemer, der her skal have størst fokus.
Derfor vil jeg også benytte lejligheden til at fremhæve den overordnede strategi for indsatsen, som vi har kaldt »En god start til alle børn«.
Målsætningen er nemlig at bryde den negative sociale arv med en sammenhængende indsats i familiens hverdag.
Jeg finder det meget vigtigt, at alle børn skal have chance for at udnytte deres muligheder.
De udsatte børns behov skal derfor i centrum.
Vi skal have klare forventninger, både til børnene, til deres forældre og til forældrenes egen indsats, og vi skal sætte de etablerede principper og systemer til diskussion.
Venstre ønsker en klar ansvarsfordeling.
Forældregerningen kan og skal ikke overlades til det offentlige, forældrene skal fastholdes i deres ansvar for egne børn.
Familier med sociale problemer skal selvfølgelig hjælpes og have støtte til selv at tage et ansvar.
Netop forældreansvaret kan eksempelvis styrkes gennem forældrekontrakter til de udsatte børn og familier.
Vi skal styrke børnenes kompetencer, også børnene, som kommer fra hjem uden højtlæsning eller hjælp til regnestykkerne; de skal have mulighed for tidligt at tilegne sig de grundlæggende færdigheder.
Alle børn skal udfordres og stimuleres, og allerede i børnehaven skal leg og læring være i centrum.
Især kan indsatsen i børnehaven være med til at bryde den negative sociale arv, og derfor støtter Venstre meget, at der nu arbejdes med klare mål for dagtilbuddene.
Det vil især være en gevinst for børnene fra de udsatte familier.
Venstre mener, det er afgørende, at der også sikres en tidlig og rigtig indsats.
Især vil de anbragte børn kunne hjælpes bedre med en tidligere indsats og en mere målrettet indsats.
Det kan være gennem større inddragelse af familien og netværk, forbedring af sagsbehandlingen samt en forstærket pædagogisk indsats.
Venstre vil fortsat arbejde med at bryde den negative sociale arv gennem en målrettet indsats, og vi glæder os over, at der i satspuljeaftalen for 2005 er afsat 240 mio. kr. til at få gennemført anbringelsesreformen.
I forhold til SF's påstand om, at der bliver flere fattige familier med børn, viser rapporten »Lavindkomstgruppen – mobilitet og sammensætning«, at de fleste børnefamilier, der befinder sig i lavindkomstgruppen, kun er der i relativt kort tid, og sammenlignet med andre lande i den vestlige verden er Danmark blandt dem, hvor færrest har en relativt lav indkomst. Konklusionen er således, at relativt få børnefamilier befinder sig konstant i lavindkomstgruppen.
En officielt fastlagt fattigdomsgrænse kan dog gå hen og blive laveste fællesnævner, hvor familier med særlige behov måske vil få svært ved netop at have opfyldt den hjælp, de har behov for.
I Venstre mener vi, at vi fortsat skal arbejde med at bryde den negative sociale arv, og den brydes altså ikke ved at hæve forsørgelsesydelserne eller ved at sikre et minimumsleveniveau.
På vegne af Venstre, Dansk Folkeparti og De Konservative skal jeg derfor fremsætte følgende: Forslag til vedtagelse: »Folketinget konstaterer med tilfredshed, at regeringen prioriterer de svageste grupper og bekæmpelsen af negativ social arv højt.
Folketinget konstaterer, at regeringen har taget mange initiativer for at forbedre vilkårene for de svageste og sikre dem bedre livsvilkår.
For at styrke indsatsen har regeringen og Folketingets partier